E VAKARAITAKA ko Ratu Levani Romatakanace yabaki 65 na Vunivalu Vuniduba e na yavusa Siko ni ratou a biuti Vunidakua mai e na nodratou mai tawani Taulevu.
Na i lakolako mai Navunidakua e veiliutaki mai kina na tubuqu ko Rokowai, e kaya ko Ratu Levani.
E kaya ko Ratu Levani na nodratou biuti Navunidakua mai na turaga ni Siko e ratou mai tiko vata kei ratou na turaga ni Mati ka ratou tawana tiko yani na koro makawa ko Narerega.
Dede na nodra tiko mai Narerega na yavusa e rua qo oya na yavusa Siko kei ratou na yavusa Mati e ra sa mani biubiu tale mai kea ka ra sa takosova mai na loma ni veikau me ra mai tauyavutaki Taulevu.
E matata tiko ni tosotoso qo e ra se tawa vanua tiko kina na yavusa e rua qo e na daku ni kuila. Na veitokiyaki talega e ra cakava tiko qo na yavusa e rua e vu tale tikoga mai e na i valu e ra vakayacori tiko.
E vakaraitaka ko Ratu Levani ni ra qai toki na nodratou qase ki Vuniduba.
Na nodratou tiko mai Vuniduba na neimami qase e a mani takavi Viti kina e dua na mate levu, e kaya ko Ratu Levani.
Na mate levu a veitakavi oya e a bau ravuravu talega mai Vuniduba oya na coka dra. Na kena ravuravu voli e Viti na mate qo e ra sa mani nanuma kina na yavusa e rua qo ka ra tiko mai Vuniduba me ra sa biuti Vuniduba me ra toki tale ki Taulevu.
O ira na neimami tubutubu era se sucu mai Vuniduba, e kaya ko Ratu Levani.
Ni sa tiko na i nakinaki me sa vakalalai o Vuniduba me ra sa laki tauyavutaki Taulevu e kaya ko Ratu Levani ni a laki tauyavu e 10 na vale e na loma ni koro.
Na tini na vale oya e vakaibalebaletaki e na 10 na tikina era sema mai e na koro vakaturaga qo o Taulevu, e kaya.
Na tini na tikina ka ra mai tara e 10 na vale oya na tikina o Soloira, Nadaravakawalu, Nagonenicolo, Matailobau, Waima, Lutu, Noemalo, Muaira, Nailega kei Nabobuco.
E matata vinaka tiko ni veitikina qo e ra sema vakaveiwekani ka vakadra talega e na loma ni koro ko Taulevu.
Na nodra sa mai tara e 10 na vale na tikina vakaturaga e 10 qo e ra sa mani caka magiti na turaga ni koro o Taulevu.
E 16 na magiti e ra vakarautaka na qase me kedra na tara vale, e kaya ko Ratu Levani.
Na gauna sa tara oti kina na vale e ra sa qai tokitaki mai na lewe ni koro.
Na vakaturaga o Taulevu e matata vinaka tu ni koro makawa ka koro talega ni valu ka ni dabe tiko e na loma ni delana ka keli ni valu wavoki na yasana.
Na qaqa ni valu ni koro ko Taulevu ko Tauvakisa o koya e Bati e turaga kaukauwa ka qaqa taucoko e na veigauna ni dau valu.
E dua talega na qaqa ni valu e na vanua qo ko Kolaisi e turaga ni Nagole, e kaya ko Ratu Levani.
E vakaraitaka ko Ratu Levani ni veitacini kei ratou na turaga ni Nairukuruku.
Keitou qase na tiko yani eke, e gone o ratou na neitou e ratou tiko mai Nairukuruku, e kaya ko Ratu Levani.
Na koro qo e kabai mai vakavica ia, e sega ni rawai vakadua e na i valu, e kaya.
Na i valu e mai caka tiko e Delainavatu, e na dua na qele vaka Mati.
Na koro vakaturaga qo e va na kena sala vakavanua.
Na matai ni kena sala vakavanua e gole vei ratou na Waimaro, dua vei Rokotui Tai (Tonia), dua e Naulucavu kei na kena i kava e gole ki Navatusila.
E levu na vanua turaga e ra tu qo era vakaravi kaco e na koro qo, e kaya ko Ratu Levani.
Na vanua o Matailobau kei Burelevu (Vuisiga) e rau vakaravikaco e Taulevu.
E vakaraitaka ko Ratu Levani ni rau na vanua e rua qo e rau i salusalu ni koro ko Taulevu.
O keitou na vuna na kena salusalu o rau na vanua e rua qo, e kaya ko Ratu Levani.
Na i balebale ni yaca ni koro ko Taulevu e kena i balebale na ka kecega e levu se na ka kecega e ra cakava na qase e na vanua qo e levu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn